Лізавета Касмач: Тут ужо згадвалі імя Палуты Бадуновай, адной зь лідэраў беларускай партыі сацыялістаў-рэвалюцыянераў, сябра Рады Народнага сакратарыяту БНР, народнага сакратара апекі ў Радзе БНР. Яе лёс склаўся вельмі трагічна, у яе была псыхічная хвароба, пасьля яна была рэпрэсаваная і расстраляная ў 1938 годзе ў Менску. З майго пункту гледжаньня, гэтая постаць — адзін з самых трагічных сымбаляў гэтай эпохі. Сярод іншых жаночых постацей рэвалюцыйнага часу я б таксама назвала Зоську Верас, грамадзкую дзяячку, якая запачаткавала адраджэнскі рух, актыўную ўдзельніцу ўсіх гістарычных падзей 1917 году.